149. löggjafarþing 2018–2019.

Þingskjal 221 — 128. mál.

Svar

samgöngu- og sveitarstjórnarráðherra við fyrirspurn frá
Heiðu Guðnýju Ásgeirsdóttur um einbreiðar brýr á Suðurlandsvegi.

Fyrirspurnin hljóðar svo:

Hyggst ráðherra bregðast við auknum umferðarþunga á Suðurlandsvegi, allt austur fyrir Jökulsárlón, vegna stóraukins fjölda ferðamanna síðustu ár á vegarkaflanum frá Reykjavík til Hafnar á þjóðvegi 1? Ef svo er, hversu mörgum einbreiðum brúm verður skipt út á þjóð
vegi 1, á fyrrgreindum vegarkafla, á tímabili fjármálaáætlunar og hversu margar einbreiðar brýr verða eftir á sama vegarkafla við lok tímabils núgildandi fjármálaáætlunar?

Á Hringveginum frá Reykjavík og austur fyrir Jökulsárlón eru nú 14 einbreiðar brýr.

Samkvæmt tillögu að samgönguáætlun 2019–2023 og áætlunum Vegagerðarinnar um endurnýjun brúa verður sex af einbreiðum brúm skipt út á árunum 2018–2023. Átta einbreið
ar brýr verða því eftir á þessum vegarkafla í lok árs 2023. Samkvæmt tillögu að samgöngu
áætlun fyrir árin 2019–2033 er síðan áætlað að skipta út sex brúm til viðbótar. Í lok árs 2033 má því gera ráð fyrir að eingöngu verði tvær einbreiðar brýr eftir á þessum vegarkafla, þ.e. brúin á Súlu á Skeiðarársandi (440 m ) og brúin á Jökulsá á Breiðamerkursandi (108 m).

Eftirfarandi tafla sýnir einbreiðar brýr á Hringveginum frá Reykjavík að Jökulsárlóni og áætlaðan tíma endurnýjunar eða endurbyggingar.

Númer vegar	Brú	Áætlaður tími endurbyggingar
1-b5	Jökulsá á Sólheimasandi	2020–2021
1-a4	Breiðbalakvísl	2024–2028
1-a3	Þverárvötn	2024–2028
1-a3	Hverfisfljót	2019–2020
1-a2	Brunná	2019–2020
1-a1	Súla	Ekki inni í áætlunum
1-y9	Skaftafellsá	2029–2033
1-y8	Svínafellsá	2029–2033
1-y8	Virkisá	2029–2033
1-y7	Kotá	2029–2033
1-y6	Stigá	2018
1-y6	Hólá	2018
1-y5	Kvíá í Öræfum	2018–2019
1-y3	Jökulsá á Breiðamerkursandi	Ekki inni í áætlunum

Gert er ráð fyrir að halda áfram með 2+1 veg með aðskildum akbrautum með vegriði og planvegamótum ásamt hliðarvegum á kafla milli Selfoss og Hveragerðis. Í samgönguáætlun er einnig gert ráð fyrir að mæta auknu umferðarálagi á Suðurlandsvegi í vegakerfinu með því að breikka veginn frá Selfossi að Hellu, aðskilja akstursstefnur með 2+1 vegi og gera hliðar
vegi til að fækka tengingum í plani. Einnig er gert ráð fyrir nýjum vegi norðaustan Selfoss með nýrri brú yfir Ölfusá. Þá er í samgönguáætlun gert ráð fyrir að fjármagna láglendisveg á Hringvegi um Mýrdal og jarðgöng í Reynisfjalli. Hringvegurinn um Gatnabrún í Mýrdal, sem nú er bæði brattur og með kröppum beygjum, verður einnig lagfærður en þessi staður er ein helsta hindrunin á þessum kafla Hringvegarins.